ITURRATE IBARRA (EAJ, 2014-02-06):
Señora presidenta, señorías.
Hara, Llanos andrea, lantaldea ez da inolako babesa zerbait ez esateko, izan ere, esan behar duguna, esan behar genuena, hainbat eta hainbat aldiz esan dugu, bai Legebiltzarrean eta bai Legebiltzarretik kanpo. Eta lehen ere esan dizuet, bai zuri eta bai zure taldeko beste bozeramaile batzuei. Uste dut martxoaren 22an izan zela, osoko bilkura monografikoan. Argi eta garbi esan genuen, aurreko legegintzaldietan ere esan genuen bezala. Eta hor dago Euzko Alderdi Jeltzalearen jarrera, egun hartan zuekin eta Alderdi Sozialistarekin partekatu zuena. Jarrera horren gainean, oinarri horren gainean eta zutabe horien gainean eraikiko dira herrialde honetan bakea, normalizazio politikoa eta bizikidetza. Eta ez dugu errepikatuko zuei ondo datorkizuen bakoitzean edo bere garaian sortu zenuten munstroa gogobetetzea edo zuen eskuin muturrenekotik edo zuen eskuin muturretik egiten dizkizuen kritikak isiltzea behar duzuen bakoitzean.
Nik ulertzen ditut zuek dituzuen arazoak, ulertzen ditut eta, gainera, ia-ia neure larruan balira bezala bizi izan ditut azken aste hauetan eta azken hilabete hauetan zuen nahigabeak eta zuen aieneak.  Izan ere, zuek bizi izan duzuena iritzi-emaile batzuen aldetik, biktima batzuen aldetik eta elkarte batzuen aldetik, guk urte askotan bizi izan dugu zuen aldetik. Horien aldetik, eta baita zuen aldetik ere. Beraz, oso ondo ulertzen zaituztet.
Guk ez daukagu inolako arazorik kale-borrokaren aurka gaudela adierazteko. Hala egin izan dugu beti! Hain absurdua da kritika, hain oinarri eskasa du, inork ez du sinesten! Zuk askotan errepikatzen baduzu ere, antzerkiarekin edo antzerkirik gabe, inork ez dizu sinetsiko. Kale-borrokarekiko gure jarrera argia da, baina guk ikusiko dugu nola jokatu une bakoitzean, zuek egiten duzuen bezala.   Estutasunak badituzue eskuineko zapatak estutu egiten dizuelako, zuek egin beharko diozue aurre eta guk lagundu egingo dizuegu, baina estrategia partekatu batean, partekatu daitekeen guneetan egiten den estrategian, ez tonua altxa daitekeenetan bakoitzak bere jarrerak indartzeko eta inorantz aurrera ez egiteko.
Horregatik, hain da absurdua anbiguotasunaren eta distantziakidetasunaren diskurtsoa, zuek guri leporatzen diguzuena zeuei leporatzen dizuetenean...! Anbiguotasuna eta distantziakidetasuna, zuena! Zuena, iritzi-emaile horien arabera.
Guk botoa eman dezakegu, eta eman egingo dugu. Bozkatu eta babestuko ez duguna zuen kritika da, hain zuzen ere, Eusko Jaurlaritza kale-borrokako ekintzen aurrean geldirik edo ezer egin gabe geratzen dela eta ETAko kideei omenaldiak egiten uzten duela dioena. Egia esan, Entzutegi Nazionalak berak ukatu du ETAko kideei omenaldiak egin zaizkiela. Ez. Zuek hainbat urtez parte hartu duzuen eta orain zuengandik banandutakoen eta gainerako akolitoen aldetik jasaten ari zareten estrategia horretan ez gara sartuko, ez orain eta ez inoiz. Eta horregatik hitz egin nahi dugu horretaz hemen ere, baina lantaldean hitz egin ondoren. Eta egingo dugu, hitz egingo dugu.
Egingo ez duguna da zuen estrategian parte hartu, eta are gutxiago hartuko du parte alderdi gehiengodunak herrialde honetan ordezkaritza txikiena duen, gezurra esaten duen, kalumniatzen duen eta etekin politikoa ateratzeko zikinkeria bozgorailuz maneiatzen ahalegintzen den  alderdiaren estrategia lotsagarri, gezurti eta kalumniatzailean.
Guk gauzei lehen bezala deitzen jarraitzen dugu, zuek bezala. Zuek orain jasotzen ari zareten kritika berak jaso ditugu urte askotan zuen aldetik, eta zuk orga horretara igo nahi izan duzu gaur lotsa horiek estali nahi dituzulako.
Nik ere nireak ez diren hitz batzuekin bukatuko dut: "Oso bidegabea da Euskadin politika egiten dugunon konpromisoaren gainean susmoaren itzala proiektatzea", esan zuen duela gutxi Semper jaunak San Gil andrearen kritikei erantzunez, hau da, bere alderdiko kide bati erantzunez.  "Oso bidegabea da esatea PPk, nolabait esateko, baimendu egiten dituela Euskadin gertatzen ari diren ez dakit zer gauza. Bihar esan dezake PP ETAren konplizea dela eta etzi, berriz, gu garela katua sakatzen dutenak.   Euskadi duela bi urte zena baino askoz leku hobea da gaur egun eta ziur nago bi urte barru gaur baino askoz leku hobea izango dela".
Nik oso ondo ulertzen zaituztet; izan ere, esaldi horretatik PP kendu eta EAJ jarrita, zuek hainbat eta hainbat urtez errepikatu duzuen gauza bera da. Horregatik ulertzen zaituztet eta bat nator akusazio horrekin, Semper jaunak egin duen akusazio horrekin.
Horregatik, Urkullu lehendakariak atzo Madrilen gai honi buruz esandako hitzekin amaituko dut: "Espetxe-politikaz edo oroimenezko instituzioez modu zaratatsuan eztabaidatu beharrean" (edo kasu honetan kale-borrokaz), "zentzuzkoagoa eta eraginkorragoa da eztabaidatzea eta bi gobernuen artean edo legebiltzar-indarren artean ahalik eta akordio zabalena ezartzea". Horretarako indarberritu nahi dugu ponentzia.
Besterik ez. Eskerrik asko.